Sérfræðingur í málefnum Rússlands segir allar líkur á að rússneskt herlið ráðist inn í Úkraínu á næstu sólarhringum. Leiðtogar aðskilnaðarsinna hafa sent út allsherjar herkvaðningu.
Fullyrt er að Rússar séu með allt að 190 þúsund manna her við landamæri Úkraínu þar sem miklar heræfingar eiga að hefjast í dag. Inni í þessari tölu eru vopnaðar sveitir aðskilnaðarsinna í Donetsk og Luhansk-héruðum í austanverðri Úkraínu, þar sem aðskilnaðarsinnar hliðhollir Rússum ráða ríkjum. Þar hefur verið send út allsherjar herkvaðning. Eru þetta sagðir mestu liðsflutningar í Evrópu frá lokum seinni heimsstyrjaldar.
Jens Stoltenberg, framkvæmdastjóri Atlantshafsbandalagsins, var ómyrkur í máli á öryggisráðstefnu í Munchen í dag, þetta væru hættulegir dagar í Evrópu.
These are dangerous days for Europe.
Joe Biden Bandaríkjaforseti sagði í gærkvöldi að Rússar ráðist að öllum líkindum inn í höfuðborginu Kíev á næstu dögum, þar sem búa um 2,8 milljónir Úkraínumanna. Bandaríkin séu reiðubúin til að verja þjóðir Atlantshafsbandalagsins.
The United States and out allies are prepared to defend every inch of NATO territory from any threat to our collective security as well.
Stoltenberg ítrekaði einnig styrk bandalagsins á fundinum í dag. Rússum myndi ekki takast að sundra sambandinu.
if it wants to divide NATO, it will only get an even more united alliance
Jón Ólafsson, prófessor við Háskóla Íslands og sérfræðingur í málefnum Rússlands, segir rússnesk stjórnvöld nú leita leiða til að réttlæta innrás í Úkraínu - en þau hafa meðal annars haldið því fram að Úkraínuher hyggist ráðast á herlið Rússa á landamærunum.
Mér sýnist nú miðað við hvernig hlutirnir hafa þróast síðustu daga að þá væri nú langlíklegast að við sæum rússneskt herlið fara þarna yfir landamærin á næstu sólarhringum.
Jón segir hins vegar ekki enn ljóst hvernig innrásin yrði, hvort Rússar myndu ráðast beint á höfuðborgina Kíev eða einungis inn í héruðin í austri. Mörgum spurningum sé ósvarað.
Putin er alltaf með uppi í erminni þetta spil um að viðurkenna sjálfstæði héraðanna sem getur líka haft í för með sér flækjur fyrir Rússa þannig að ég held að staðan sé galopin.
Þá segir hann ekki útilokað að fleiri þjóðir drægjust inn í átökin.
Ef við erum að horfa á stríð í allri Úkraínu sem að lýkur ekki bara á nokkrum vikum með því að Rússar ná sínum hernaðarlegu markmiðum og stoppa þá er náttúrulega fjandinn laus og þá mun alveg ábyggilega dragast inn í þetta fleiri.

Rússneskir hermenn eru í viðbragðsstöðu við landamæri Úkraínu, tilbúnir til innrásar segir varnarmálaráðherra Bandaríkjanna. Sérfræðingur í málefnum Rússlands segir langlíklegast að Rússar láti til skara skríða á næstu dögum.